怡軒吟贈番陽張孝子
作者：郭祥正
朝代：宋

paragraphs: 古云蜀道難，蜀道之難難於上青天。
孝子尋親不辭遠，草蹻負米離番川。
西從荆州望夔國，捫蘿躡石穿林巔。
峽山愈深人跡絕，但聞悲風泠澗聲潺湲。
汲溪鑽火行復餐，夜宿茅屋衣裳單。
迴看江南路九千，一見歸客吞悲酸。
寄聲吾母形骸安，慎勿爲語皮皴乾。
涪州城西遇征蠻，城門防盜白晝關。
撫膺仰天涕汍瀾，見親之難難於蜀道難。
成都漸近心稍寛，踴躍可得瞻耆顔。
父昔離家子方孕，子得見父今壯年。
胡弗歸兮死敢請，慰我慈母心懸懸。
三往三返又十載，孝子執轡方言還。
番人聞歸競嗟喜，夫婦白首重團圓。
誅茅立屋奉甘旨，陳侯篆榜名怡軒。
春禽提壺助春飲，綵衣自舞春風前。
腰金饌玉非我欲，但願眉壽雙松堅。
朝熙熙，暮熙熙，誰將朱絲繩，奏我怡軒詩。